Tarybos reglamentas (EEB, Euratomas, EAPB) Nr. 495/77
1977 m. kovo 8 d.
nustatantis turinčių teisę gauti priemokas už reguliarius budėjimus pareigūnų kategorijas bei tokių priemokų skyrimo sąlygas ir dydžius
EUROPOS BENDRIJŲ TARYBA,
atsižvelgdama į Reglamentu (EEB, Euratomas, EAPB) Nr. 259/68 [1] su paskutiniais pakeitimais, padarytais Reglamentu (EAPB, EEB, Euratomas) Nr. 3178/76 [2], patvirtintus Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, ypač į Tarnybos nuostatų 56b straipsnį,
atsižvelgdama į Komisijos pasiūlymą,
kadangi nustatyti turinčių teisę į priemoką už reguliarų budėjimą po darbo valandų darbo vietoje arba namuose pareigūnų kategorijas, tokių priemokų skyrimo sąlygas ir dydį remdamasi Komisijos pasiūlymu turi Taryba,
PRIĖMĖ ŠĮ REGLAMENTĄ:
1 straipsnis
1. Iš tyrimų ir investicijų biudžeto asignavimų apmokami ir kuriame nors Jungtinio tyrimų centro padalinyje dirbantys arba su juo netiesiogiai susijusioje veikloje dalyvaujantys pareigūnai bei iš einamojo biudžeto lėšų apmokami ir dirbti su technine įranga ar ją prižiūrėti, arba dirbti medicinos tarnyboje įdarbinti pareigūnai turi teisę į priemoką, jei jiems tenka reguliariai budėti pagal Tarnybos nuostatų 56b straipsnį.
Priemoka nustatoma taip:
a) priemoka išreiškiama taškais. Vienas taškas lygus 0,032 % D4 lygio 1 pakopos pareigūno bazinės algos. Priemokai taikomas pareigūno darbo užmokesčiui taikomas korekcinis koeficientas;
b) už kiekvieną faktiškai budėtą valandą skiriama:
- už budėjimą darbo vietoje: 11 taškų darbo dienomis ir 22 taškai šeštadieniais, sekmadieniais ir valstybinių švenčių dienomis,
- už budėjimą namie: 2,15 taško darbo dienomis ir 4,73 taško šeštadieniais, sekmadieniais ir valstybinių švenčių dienomis.
2. Priemoka už budėjimą namie neskiriama, jei faktiškai budėtas laikas nesiekia 14 valandų.
3. Pareigūnas, galintis įrodyti, kad jis ne ilgiau kaip mėnesį negalėjo budėti darbo vietoje dėl ligos ar nelaimingo atsitikimo arba buvęs kasmetinėse atostogose, nepraranda teisės į priemoką. Jei jis dėl ligos ar nelaimingo atsitikimo negalėjo budėti darbo vietoje ilgiau kaip mėnesį, jo teisės į priemoką galiojimas sustabdomas pirmojo mėnesio pabaigoje iki to laiko, kol jis vėl pradeda dirbti.
Už pirmojoje straipsnio dalyje nurodytą laikotarpį pareigūnas turi teisę gauti 42 taškų priemoką už kiekvieną dėl ligos arba nelaimingo atsitikimo, dėl kurių yra pateikęs gydytojo pažymą, praleistą darbo dieną, arba už kiekvieną eilinių atostogų dieną.
2 straipsnis
Šis reglamentas pagal analogiją taikomas laikinajam, pagalbiniam ir įrangą prižiūrinčiam personalui.
3 straipsnis
Kasmet balandžio mėnesį Komisija pateikia Tarybai ataskaitą, kurioje nurodomas šiame reglamente numatytą priemoką gavusių kiekvienos kategorijos pareigūnų ir tarnautojų skaičius.
4 straipsnis
Panaikinamas 1972 m. birželio 27 d. Tarybos reglamentas Nr. 1371/72, nustatantis specialaus pobūdžio paslaugas teikiantiems iš tyrimų ir investicijų biudžeto asignavimų apmokamiems, Jungtinių tyrimų centro padalinyje dirbantiems ar su juo netiesiogiai susijusioje veikloje dalyvaujantiems pareigūnams ir tarnautojams galimų skirti specialių priemokų dydžius ir sąlygas [3].
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. kovo 8 d.